**สัญญาจ้างผู้เชี่ยวชาญ**

 ทำที่ บริษัท ตัวอย่าง จำกัด

 วันที่ 9 เดือน มกราคม พ.ศ. 2563

สัญญาฉบับนี้ทำขึ้นระหว่าง นายสดใส ชื่นชม โดยนายสดใส ชื่นชม เป็นผู้มีอำนาจกระทำการแทน บริษัท ตัวอย่าง จำกัด สำนักงานตั้งอยู่เลขที่ 198/339 ซอย 11 ตำบลบางบัวทอง อำเภอบางบัวทอง นนทบุรี 11110

ซึ่งต่อไปนี้ในสัญญาเรียกว่า “ผู้ว่าจ้าง” กับ

นายมั่งมี ศรีใส อายุ 40 ปี อยู่บ้านเลขที่ 198/001 ซอย 8 ตำบลบางบัวทอง อำเภอบางบัวทอง นนทบุรี 11110 ซึ่งต่อไปนี้ในสัญญาเรียกว่า “ผู้เชี่ยวชาญ”

คู่สัญญาทั้งสองฝ่ายตกลงทำสัญญาดังมีข้อความดังต่อไปนี้

ข้อ 1. ผู้ว่าจ้างตกลงจ้างและผู้เชี่ยวชาญตกลงรับจ้างเป็นที่ปรึกษาเกี่ยวกับระบบโปรแกรมบัญชีภายในองค์กร เป็นระยะเวลา 2 ปี ในอัตราค่าจ้างรายเดือน เดือนละ 10,000 บาท (พร้อมหักภาษี ณ ที่จ่าย) โดยจ่ายทุกวันที่ 1 ของเดือน เริ่มตั้งแต่เดือน 1 กุมภาพันธ์ พ.ศ. 2563 จนถึง 1 กุมภาพันธ์ พ.ศ. 2565

ข้อ 2. ผู้เชี่ยวชาญตกลงรับทำการดังกล่าวตามข้อ 1) โดยจะเริ่มปฏิบัติงานตั้งแต่วันที่ 1 กุมภาพันธ์ พ.ศ. 2563 และนั่งประจำอยู่ ณ สำนักงานใหญ่ บริษัท ตัวอย่าง จำกัด ทุกวันจันทร์-พุธ ตั้งแต่เวลา 10.00 น. ถึง 16.00 น. ตลอดสัญญานี้

ข้อ 3. ผู้เชี่ยวชาญจะให้คำปรึกษาในการทำงานเกี่ยวกับระบบโปรแกรมบัญชีภายในองค์กร ตลอดเวลาอย่างผู้ชำนาญการพิเศษจะพึงกระทำ รวมถึงงานที่เกี่ยวกับโปรแกรมพื้นฐานในองค์กร ตลอดเวลาอย่างผู้ชำนาญการพิเศษจะพึงกระทำรวมถึงงานดังต่อไปนี้ด้วย

3.1 ให้คำปรึกษาแก่เจ้าหน้าที่หรือพนักงานของผู้ว่าจ้างในกิจการ และหากเจ้าหน้าที่หรือพนักงานไม่สามารถกระทำการตามคำปรึกษาดังกล่าวได้ ผู้เชี่ยวชาญจะดำเนินการสาธิตและให้ความรู้จนเจ้าหน้าที่หรือพนักงานมีความรู้ความสามารถที่จะแก้ไขปัญหาดังกล่าวเองได้ตามลำพัง

3.2 ผู้เชี่ยวชาญดำเนินการฝึกอบรมเจ้าหน้าที่หรือพนักงานของผู้ว่าจ้าง ทั้งทางด้านทฤษฎีและปฏิบัติ โดยผู้เชี่ยวชาญจะเป็นผู้จัดหาวัสดุ อุปกรณ์ และเอกสารที่จำเป็นต่อการฝึกอบรมให้แก่เจ้าหน้าที่หรือพนักงานของผู้ว่าจ้างทั้งสิ้น

3.3 ในระหว่างการดำเนินการตามสัญญานี้ หากปรากฏว่าต้องมีการแก้ไขเพิ่มเติม หรือปรับปรุงขอบเขตของงานที่ผู้เชี่ยวชาญรับดูแลอยู่แล้ว ผู้เชี่ยวชาญต้องให้คำแนะนำต่อการเปลี่ยนแปลงดังกล่าวนี้ด้วย ทั้งนี้เพื่อให้เกิดประสิทธิภาพแก่งานในลักษณะใหม่ที่ดีกว่าเดิมอย่างเห็นได้ชัดเจน

3.4 ผู้เชี่ยวชาญต้องดำเนินการรายงานผลการทำงานต่อผู้ว่าจ้างทุกๆ 15 วันอย่างสม่ำเสมอ

ข้อ 4. ผู้เชี่ยวชาญจะปฏิบัติตามสัญญานี้ตลอดอายุแห่งสัญญาตาม ข้อ 1) เมื่อครบกำหนดแล้วให้ถือว่าสัญญาจ้างฉบับนี้เป็นอันสิ้นสุดลงทันทีโดยไม่ต้องบอกกล่าว

ข้อ 5. ผู้เชี่ยวชาญยอมปฏิบัติตามระเบียบ ข้อบังคับ หรือคำสั่งของผู้ว่าจ้างที่มีอยู่ในปัจจุบัน และที่จะมีอยู่ต่อไปในอนาคต แต่การดังกล่าวหามีผลให้ผู้เชี่ยวชาญอยู่ในฐานะของลูกจ้างของผู้ว่าจ้างไม่ เป็นเพียงแนวทางปฏิบัติงานเพื่อยังให้เกิดความสอดคล้องในการทำงานเท่านั้น

ข้อ 6. ผู้ว่าจ้างมีสิทธิ์เลิกสัญญานี้กับผู้เชี่ยวชาญได้ทันทีโดยไม่ต้องจ่ายเงินใดๆ หรือค่าสินไหมทดแทนใดๆทั้งสิ้น ในกรณีอย่างใดอย่างหนึ่งดังจะกล่าวต่อไปนี้

6.1 ทุจริตต่อหน้าที่หรือกระทำผิดทางอาญาต่อผู้ว่าจ้าง

6.2 จงใจทำให้ผู้ว่าจ้างเสียหาย

6.3 ฝ่าฝืนข้อบังคับ ระเบียบ หรือคำสั่งใดๆตามสัญญาฉบับนี้ และผู้ว่าจ้างได้ดำเนินการตักเตือนเป็นหนังสือแล้ว เว้นแต่กรณีที่ร้ายแรงผู้ว่าจ้างไม่จำเป็นต้องตักเตือนหรือกระทำผิดสัญญาข้อหนึ่งข้อใด

6.4 ละทิ้งหน้าที่เป็นเวลากว่า 3 วัน ติดต่อกันโดยไม่มีเหตุอันสมควร

6.5 ประมาทเลินเล่อเป็นเหตุให้ผู้ว่าจ้างได้รับความเสียหายอย่างร้ายแรง

6.6 ได้รับโทษจำคุกตามคำพิพากษาอันถึงที่สุดแล้ว

6.7 หากผู้ว่าจ้างพิจารณาเห็นว่า ผู้เชี่ยวชาญขาดคุณลักษณะอันเป็นสาระสำคัญของสัญญานี้ หรือไม่มีความสามารถเพียงพอในอันที่จะปฏิบัติงานตามหน้าที่ให้สำเร็จลุล่วงไปด้วยดี

ข้อ 7. ถ้าผู้ว่าจ้างบอกเลิกสัญญาแล้ว ผู้เชี่ยวชาญยอมให้ผู้ว่าจ้างดำเนินการดังต่อไปนี้

7.1 ริบหลักประกันตามสัญญานี้ (ถ้ามี ซึ่งทำเป็นข้อตกลงแนบท้ายสัญญานี้)

7.2 เรียกค่าเสียหายอันพึงมีจากผู้เชี่ยวชาญ

สัญญานี้ทำขึ้นเป็นสองฉบับมีข้อความถูกต้องตรงกันคู่สัญญาทั้งสองฝ่ายได้อ่านและเข้าใจข้อความโดละเอียดตลอดแล้ว จีงได้ลงลายมือชื่อ พร้อมทั้งประทับตรา (ถ้ามี) ไว้เป็นสำคัญต่อหน้าพยาน และคู่สัญญาต่างยึดถือไว้ฝ่ายละหนึ่งฉบับ

|  |  |
| --- | --- |
| ลงชื่อ สดใส ชื่นชม ผู้ว่าจ้าง( นายสดใส ชื่นชม) | ลงชื่อ มั่งมี ศรีใส ผู้เชี่ยวชาญ( นายมั่งมี ศรีใส ) |
| ลงชื่อ มีนา เมษา พยาน( นางมีนา เมษา ) | ลงชื่อ กำไร แสนสวย พยาน( นางสาวกำไร แสนสวย ) |